钦定古今图书集成/明伦汇编/官常典/第059卷 > 阳城侯德
## 钦定古今图书集成/明伦汇编/官常典/第059卷 > 阳城侯德

按《汉书·楚元王传》：“红侯富子辟彊。辟彊子德，字路叔，
少修黄老术，有智略，少时数言事，召见甘泉宫，武帝
谓之千里驹。”昭帝初为宗正丞，杂治刘泽诏狱。父为
宗正，徙大鸿胪丞，迁太中大夫，后复为宗正，杂案上
官氏盖主事。德常持老子知足之计。妻死，大将军光
欲以女妻之，德不敢取，畏盛满也。盖长公主孙谭遮
德自言，德数责以公主起居无状。侍御史以为光望，
不受女，承指劾德诽谤诏狱，免为庶人，屏居山田。光
闻而恨之，复白召德守青州刺史。岁馀，复为宗正，与
立宣帝以定策，赐爵关内侯。地节中，以亲亲行谨厚，
封为阳城侯。子安民，为郎中右曹。宗家以德得官，宿
卫者二十馀人。德宽厚好施，生每行京兆尹事，多所
平反。罪人家产过百万，则以振昆弟宾客饮食，曰：“富
民之怨也。”立十一年，子向坐铸伪黄金当伏法，德上
书讼罪，会薨，大鸿胪奏：德讼子罪，失大臣体，不宜赐
谥置嗣。制曰：“赐谥缪侯，为置嗣。”传至孙庆忌，复为宗
正太常。薨，子岑嗣，为诸曹中郎将、列校尉。至太常薨。
传子至王莽，败乃绝。